*****

ΚΑΝΟΝΙΣΜΟΣ (ΕΟΚ) αριθ. 3878/87 ΤΟΥ ΣΥΜΒΟΥΛΙΟΥ

της 18ης Δεκεμβρίου 1987

σχετικά με την ενίσχυση στην παραγωγή για ορισμένες ποικιλίες ρυζιού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης (1), όπως τροποποιήθηκε τελευταία από τον κανονισμό (ΕΟΚ) αριθ. 0000/87 (2), και ιδίως το άρθρο 8α παράγραφος 4,

την πρόταση της Επιτροπής (3),

Εκτιμώντας:

ότι το άρθρο 8α του κανονισμού (ΕΟΚ) αριθ. 1418/76 προβλέπει ότι χορηγείται ενίσχυση για την παραγωγή, στην Κοινότητα, ορισμένων ποικιλιών ρυζιού· ότι, για να προωθηθεί ο προσανατολισμός και η ποικιλιακή μετατροπή της παραγωγής ρυζιού σε ορισμένους τύπους ρυζιού με μεγαλύτερη ζήτηση κυρίως στα κράτη μέλη που δεν είναι παραγωγοί, θα πρέπει να προβλεφθεί ότι τα μορφολογικά και ποιοτικά χαρακτηριστικά καθορίζονται σε συνάρτηση με αυτούς τους στόχους·

ότι, σύμφωνα με το άρθρο 8α παράγραφος 2 του προαναφερόμενου κανονισμού, η ενίσχυση χορηγείται από τα κράτη μέλη ανά εκτάριο σπαρθείσης και συγκομισθείσης επιφάνειας· ότι, για το σκοπό αυτό, είναι λογικό να γίνει αποδεκτό ότι κάθε έκταση που έχει σπαρθεί και στην οποία πραγματοποιούνται οικανονικές καλλιεργητικές εργασίες θα συγκομίζεται·

ότι για την καλή λειτουργία του καθεστώτος ενίσχυσης χρειάζεται ένας έλεγχος, από πλευράς των κρατών μελών, που να εγγυάται ότι η ενίσχυση χορηγείται μόνο για τις εν λόγω εκτάσεις και για τα προϊόντα που μπορούν να λάβουν ενίσχυση· ότι ο έλεγχος αυτός μπορεί να ασκείται αποτελεσματικά μόνο κατά την περίοδο ωρίμανσης· ότι, για το σκοπό αυτό, πρέπει να προβλεφθεί η θέσπιση, από κάθε ενδιαφερόμενο κράτος μέλος, ενός καθεστώτος δήλωσης αυτών των εκτάσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ενίσχυση που προβλέπεται στο άρθρο 8α του κανονισμού (ΕΟΚ) αριθ. 1418/76 χορηγείται από το κράτος μέλος για την παραγωγή ορισμένων ποικιλιών ρυζιού του τύπου ή της μορφής indica που καλλιεργούνται στις ζώνες που ορίζονται στο παράρτημα Α και υπό τους όρους που καθορίζονται στα επόμενα άρθρα.

2. Μια έκταση αναποφλοίωτου ρυζιού θεωρείται σπαρθείσα και συγκομισθείσα κατά την έννοια του άρθρου 8α του κανονισμού (ΕΟΚ) αριθ. 1418/76 εφόσον στην έκταση αυτή πραγματοποιούνται κανονικές καλλιέργητικές εργασίες με σκοπό την παραγωγή και εφόσον το ρύζι φθάσει στη φάση ωρίμανσης.

Άρθρο 2

1. Η ενίσχυση που αναφέρεται στο άρθρο 1 χορηγείται για τις ποικιλίες αναποφλοίωτου ρυζιού του τύπου ή της μορφής indica που περιέχονται στο παράρτημα Β και οι οποίες ανταποκρίνονται στα ακόλουθα μορφολογικά χαρακτηριστικά μετά την αποφλοίωση του κόκκου:

α) μήκος του κόκκου 6,6 mm,

β) λόγος μήκους/πλάτους τουλάχιστον 3,

γ) πλήρης απουσία εξογκωμάτων και ραβδώσεων στο 60 % τουλάχιστον των κόκκων του δείγματος λευκασμένου ρυζιού.

Η ενίσχυση αυτή χορηγείται για πρώτη φορά για το ρύζι που σπείρεται κατά την περίοδο εμπορίας 1987/88.

2. Από την περίοδο εμπορίας 1988/89, οι ποικιλίες που λαμβάνονται υπόψη πρέπει να ανταποκρίνονται σε χαρακτηριστικά κολλώδους, συνεκτικότητας και περιεκτικότητας σε αμυλόζη που θα καθοριστούν σύμφωνα με τη διαδικασία που αναφέρεται στην παράγραφο 3 καθώς και στα χαρακτηριστικά που ορίζονται στο άρθρο 1.

3. Οι λεπτομέρειες εφαρμογής του παρόντος άρθρου καθώς και η τροποποίηση του καταλόγου των ποικιλιών που απαριθμούνται στο παράρτημα Β, θεσπίζονται σύμφωνα με τη διαδικασία που προβλέπει το άρθρο 27 του κανονισμού (ΕΟΚ) αριθ. 1418/76.

Άρθρο 3

1. Τα κράτη μέλη θεσπίζουν καθεστώς διοικητικού και φυσικού ελέγχου που εξασφαλίζει ότι το προϊόν για το οποίο ζητείται η ενίσχυση ανταποκρίνεται στους απαιτούμενους για τη χορήγησή της όρους.

2. Τα κράτη μέλη θεσπίζουν ένα καθεστώς δήλωσης των καλλιεργούμενων εκτάσεων και των ποικιλιών πιστοποιημένων σπόρων προς σπορά που χρησιμοποιούνται. Η δήλωση αυτή ισοδυναμεί με αίτηση ενίσχυσης.

Άρθρο 4

Τα κράτη μέλη προβαίνουν σε συστηματικό επί τόπου έλεγχο της ακρίβειας των δηλώσεων που αναφέρονται στο άρθρο 3 παράγραφος 2 κατά τη διάρκεια του μηνός που προηγείται της συγκομιδής.

Άρθρο 5

Το ποσό της ενίσχυσης που θα καταβληθεί υπολογίζεται σε συνάρτηση με την καλλιεργούμενη έκταση.

Άρθρο 6

Τα κράτη μέλη παραγωγής ανακοινώνουν στην Επιτροπή τα μέτρα που λαμβάνονται κατ' εφαρμογή του παρόντος κανονισμού καθώς και τα στοιχεία σχετικά κυρίως με τις εκτάσεις για τις οποίες χορηγήθηκε ενίσχυση.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Δεκεμβρίου 1987.

Για το Συμβούλιο

Ο Πρόεδρος

N. WILHJELM

(1) ΕΕ αριθ. L 166 της 25. 6. 1976, σ. 1.

(2) Βλέπε σελίδα 00 της παρούσας Επίσημης Εφημερίδας.

(3) ΕΕ αριθ. C 89 της 3. 4. 1987, σ. 11.

ΠΑΡΑΡΤΗΜΑ Α

Κατάλογος που προβλέπεται στο άρθρο 1 παράγραφος 1

ΖΩΝΕΣ

Ισπανία

Μητροπολιτική Γαλλία

Ιταλία

Ελλάδα

ΠΑΡΑΡΤΗΜΑ Β

Κατάλογος που προβλέπεται στο άρθρο 2 παράγραφος 1

Bluebelle E,

Bond

Indio

Lebonnet

Newbonnet

Rea

Tebonnet

Thaibonnet

Miara